Lieky a tehotenstvo

Lieky a ďalšie chemické látky môžu počas tehotenstva prechádzať placentou a tak preniknúť až k embryu alebo plodu, čo môže následne spôsobiť rozličné nepriaznivé zásahy do vývinu plodu či iné poruchy, od nezávadných až po teratogénne (zapríčiňujúce vrodené chyby, poškodenia alebo narušenia vývoja embrya/plodu), dokonca vedúce až k smrti plodu.

 Pozadie 
V októbri 1957 nemecká farmaceutická spoločnosť Chemie-Grünenthal uviedla na trh liek talidomid pod obchodným názvom Contergan©, s účinkom zmiernenia ranných nevoľností a liečby nespavosti u tehotných žien. V západnom Nemecku sa začali objavovať prvé prípady fokomélie (ochorenie, pri ktorom sa dieťa rodí s veľmi krátkymi končatinami), čoho dôsledkom bolo stiahnutie lieku z trhu. Tieto udalosti výrazne ovplyvnili verejnú mienku, vďaka čomu otázky týkajúce sa medicínskej liečby počas tehotenstva nadobudli vyššiu dôležitosť. V čase stiahnutia lieku z trhu bolo zaznamenaných viac ako 10 000 prípadov detí narodených so spomenutou deformáciou.

 Podstata 
Od začiatku tehotenstva je fyziológia matky úzko prepojená s fyziológiou vyvíjajúceho sa plodu. Počas celého tehotenstva môže akákoľvek látka, ktorú matka užije, vrátane voľnopredajných liekov či alkoholu, prejsť placentou a dostať sa do krvného obehu plodu. Počas tehotenstva je potrebné špecifikovať možnosti užívania jednotlivých liekov, ktoré si vyžadujú lekársky dohľad. V tele matky počas tehotenstva dochádza k výrazným hormonálnym zmenám, ovplyvňujúcim chod celého organizmus, ktorý môže byť narušený v prípade užitia látky s farmakologickým účinkom.

 Možné vedľajšie účinky 
Užívanie akéhokoľvek lieku počas tehotenstva môže vyvolať vedľajšie účinky, ktoré sa líšia od vedľajších účinkov vyskytujúcich sa u netehotných žien. Jednotlivé rozdiely v účinkoch liekov sú podmienené funkčnými zmenami v organizme, ktoré ovplyvňujú farmakokinetiku lieku.

 Faktory 

 U žien 
Funkčné zmeny v ženskom tele zahŕňajú najmä zloženie bielkovín v krvnej plazme, gastrointestinálne zmeny, ako je zhoršenie črevnej atónie (ochabnutia čreva), žalúdočnej motility (hybnosti), či zvýšenie črevného vstrebávania. Rovnako môžu nastať zmeny v obličkovom čistení atď.

 V embryu a/alebo plode 
V tomto prípade ide najmä o zmeny počas prvých fáz embryonálneho vývinu. Hlavné faktory, ktoré ovplyvňujú pravdepodobnosť, rozsah a povahu účinkov, možno zhrnúť takto:

 Prvé trimester. Obdobie vývinu orgánov alebo vnútromaternicového vývinu. Ide o najkritickejšie obdobie, spojené s rizikom vzniku vývinových porúch.
 Dávkovanie. Dávka podaného lieku.
 Trvanie. Čas, ktorý uplynie od prvého podania lieku.
 Prenikanie lieku cez placentu.
 Farmakologický metabolizmus. Metabolické zmeny, ktorým môžu lieky podliehať v placente z dôvodu vplývajúcich enzýmových reakcií.
 Citlivosť embrya alebo plodu. Tá je podmienená aj genetickou náchylnosťou.

 V placente 
Pri posudzovaní, či liek prejde placentou, sa zohľadňujú nasledujúce faktory:

 Lieky s molekulovou hmotnosťou nižšou ako 1000 (väčšina z nich má molekulovú hmotnosť nižšiu ako 600) veľmi ľahko prechádzajú placentárnou bariérou. Molekuly s vyššou molekulovou hmotnosťou, ako je napríklad heparín, zvyčajne nie sú schopné prejsť placentou.
 Rozpustnosť v tukoch. Látky rozpustné v tukoch prechádzajú placentou rýchlejšie. Rýchlosť ich prieniku cez placentu závisí od rozpustnosti neionizovanej molekuly v tukoch.
 Ionizácia molekuly. Ionizované látky pri fyziologickom pH prenikajú pomalšie. Niektoré slabé kyseliny a zásady však môžu prechádzať o niečo rýchlejšie.
 Väzba na bielkoviny. Lieky, ktoré sa pevne viažu na plazmatické bielkoviny, majú znemožnený prienik cez placentu, pretože iba voľná frakcia látky je schopná voľne prenikať cez placentu.

 Pozri aj 
 Farmakologické kategórie v tehotenstve
 Teratogenéza

 Zdroj 

Kategória:Tehotenstvo
Kategória:Gynekológia a pôrodníctvo
Kategória:Liečivá